ועדת החוקה, חוק ומשפט, כנסת 17, פרוטוקול מספר 238, 2007-06-26 13:00

יצחק לוי: שלום רב, אני מתכבד לפתוח את הישיבה.

איתמר גלבפיש: נתחיל עם הגדול יותר, אבן יהודה.

איתמר גלבפיש: הוועדה קיבלה את הצו, קבענו דיון רק לאחר שאושר במועצה המקומית תיקון לחוקי העזר להורדת סעיפי עונשין, זה הובא לוועדה.

איתמר גלבפיש: ההערות של היועץ המשפטי היו לחלק מסוים מסעיפי הצו, אעבור רק על הדברים שלנו היו הערות לגביהם ושרובם בהסכמה עם משרד הפנים, משרד המשפטים ועם המועצה.

איתמר גלבפיש: אם יש למועצה או למשרד הפנים הערה, כדאי שתעירו תוך כדי.

איתמר גלבפיש: נתחיל בחוק עזר הפיקוח על כלבים, אושרו לא מזמן עברות מינהליות, לכן אפשר למחוק את הסעיפים האלה, זה בהסכמה של משרד הפנים ומשרד המשפטים.

חיה גוגיג-רזניק: ובהסכמתנו.

איתמר גלבפיש: 9(א) נשאר, הוא מדבר ככלל על בעלי חיים, אינו ייחודי רק לעניין כלבים.

יצחק לוי: הקנס נראה לי מאוד גבוה יחסית לקנס שקבענו בהוראות הארציות.

אורית מלמד: זה הקנס שהיה נהוג לקבוע על החזקת כלב בלי רשיון, 660.

יצחק לוי: כמה קבענו בדיון הקודם בקנסות הארציים?

איתמר גלבפיש: הקנס שקבוע הוא 500.

יצחק לוי: 660 נראה לי גבוה.

יצחק לוי: צריך להתאים את הקנסות של הרשויות המקומיות לקנסות הארציים.

אורית מלמד: זה מדבר גם על בעלי חיים אחרים.

חיה גוגיג-רזניק: בנושא גובה הקנסות הונחיתי על ידי משרד המשפטים, מי שטיפל בזה בשעתו הוא עו"ד גורדון.

חיה גוגיג-רזניק: לגופו של עניין, הסכום של 660 ₪ אולי נראה קצת גבוה, אך מי שעובר עברה מסוג זה הם בדרך כלל אנשים בעייתיים- -

יצחק לוי: כל מי שמגיע לו קנס הוא בעייתי.

יצחק לוי: גם כשאני נוסע במהירות מופרזת, אני בעייתי.

יצחק לוי: בואי נדבר על כל ה-660 שנשארו.

יצחק לוי: ארבעת הסעיפים הראשונים – 2(א), 3, 6(א), 6(ג) - מחקנו.

יצחק לוי: בואו נדבר על 9(א), 10, 11(ג) ו-12(ג).

יצחק לוי: בארבעתם קבעתם 660.

יצחק לוי: להבנתי, בקנסות הארציים קבענו פחות לגבי דברים דומים.

יצחק לוי: אני מציע 430.

חיה גוגיג-רזניק: בסעיפים האלה, אם תראו את החוק שהעברנו, היו סייגים לגבי 9(א) ולגבי 10, ולא ראיתי שהכנסתם את זה, בצו המקורי שהעברנו.

איתמר גלבפיש: זה הושמט בטעות.

חיה גוגיג-רזניק: וכנ"ל לגבי סעיפים 10 ו-11(ג) ו-12(ג).

יצחק לוי: קודם כל, לגבי גובה הקנס, מסכימים ל-430?

יצחק לוי: לדעתי, 660 זה גבוה.

חיה גוגיג-רזניק: מה עשיתם ברשויות אחרות?

איתמר גלבפיש: בעבר לא היו תקנות עברות מינהליות, ולכן ההשוואה אינה רלוונטית.

איתמר גלבפיש: אנו במצב חדש שלא היה קיים בעבר.

יצחק לוי: אנו מנסים ליישר קו.

חיה גוגיג-רזניק: טוב, אנו נקבל את הדין.

יצחק לוי: מה ההשמטות?

איתמר גלבפיש: סעיף 9(א) של החזקה בלא היתר – זה רלוונטי לרוב בעלי החיים שאין להם הוראות של צורך בהיתר, כמו הכלבים.

איתמר גלבפיש: יש פה רשימה נכבדה של חיות כמו פנינים, יענים, פסיונים, שלווים וכדומה, והסייג המופיע פה, שהדבר יהיה כעברת קנס רק לעניין החזקת בעל חיים בלא היתר בתחום המועצה במקרים שהווטרינר הורה על צורך בקבלת היתר לכך.

איתמר גלבפיש: הסייג הזה חוזר על הקבוע כבר בחוק עצמו.

יצחק לוי: לגבי כבשים, ערב פסח זו בעיה לתת קנס, כי יש עדות שנוהגות לשחוט כבש לכבוד פסח.

חיה גוגיג-רזניק: אני מתארת לעצמי שבערב פסח לא יעשו שום דבר.

איתמר גלבפיש: אפשר יהיה לתת קנס רק כשהווטרינר הורה על הצורך בקבלת היתר.

יצחק לוי: לגבי 10 יש הערות?

איתמר גלבפיש: קורא סעיף 10.

יצחק לוי: הכנסנו את הסייג של הסעיף הזה?

איתמר גלבפיש: כן.

איתמר גלבפיש: קורא סעיף 11(ג).

איתמר גלבפיש: הסייג אומר כך: "לגבי כלב בלבד למעט החזקת כלב במקום ציבורי".

איתמר גלבפיש: לכן צריך לבטל את הסעיף.

איתמר גלבפיש: זאת היתה טעות שלי בהכנה של הסעיף.

איתמר גלבפיש: לא שמתי לב שיש הסייג הזה.

יצחק לוי: יש פה רשימת בעלי חיים.

יצחק לוי: בואו נשאיר: בעלי חיים, בלי הסייג.

איתמר גלבפיש: ב-11(ג) אנו צריכים להחליט שאנו מורידים את הסייג המוצע בנוסח של שר הפנים.

איתמר גלבפיש: קורא את 12(ג).

איתמר גלבפיש: ברגע שנמסרה לך ההודעה, אתה חייב לעשות מה שאומר הווטרינר.

איתמר גלבפיש: הסייג אומר: ובלבד שמי שקיבל הודעה כאמור לא קיימה לכל פרטיה, כלומר שלא ייתנו עברת קנס על חלק קטן מאי קיומה של ההודעה הזו.

יצחק לוי: ב-12(ג) נוסיף את הסייג שבנייר של משרד הפנים.

יצחק לוי: כלומר לגבי 9(א) זה כפי המוצע על ידי משרד הפנים.

יצחק לוי: לגבי 10 זה עם הסייג.

יצחק לוי: לגבי 11(ג) זה בלי הסייג.

יצחק לוי: לגבי 12(ג) זה עם הסייג, ולגבי כל העברות האלה הקנס הוא לא 660 אלא 430.

יצחק לוי: הלאה.

איתמר גלבפיש: אספקת מים.

איתמר גלבפיש: לא היו הערות לעניין החוק הזה.

יצחק לוי: הקנס סביר?

יפעת רווה: מבחינתנו, זה סביר.

איתמר גלבפיש: עברנו על הסעיפים, לא היו לנו הערות.

יצחק לוי: אין דירוג בעברות?

יצחק לוי: הכל זה 430 ש"ח?

יצחק לוי: נאמר, 15 – לא ימכור אדם מים ולא יעביר אותם לרשות אדם אחר, זה אדם שלוקח מים ומוכר אותם, וב-14(י) - לא יפתח אדם ברז.

יצחק לוי: אין הבדל בין כל העברות?

יפעת רווה: אפשר לעשות הבדל, אך זה לא משהו שראינו לנכון להעיר בו.

יצחק לוי: כל הפרק של אספקת מים אושר.

איתמר גלבפיש: היטל ביוב, יש פה שתי עברות שלא היו לנו הערות לגביהן, מדובר בעברות חמורות, הקנס מוצדק.

יצחק לוי: אושר.

איתמר גלבפיש: הדברת מזיקים.

איתמר גלבפיש: באופן כללי, מה שקובע הסעיף כאן, שאדם שקיבל הודעה שהוא חייב להדביר מזיקים, חייב למלא אחריה.

יצחק לוי: אושר.

איתמר גלבפיש: הוצאת אשפה, גם לגבי זה לא היו לנו הערות.

יצחק לוי: שקית אשפה בחוץ זה 430 ש"ח?

יצחק לוי: זה נראה לכם סביר?

יפעת רווה: הגיע הזמן שאנשים יתחילו לשים לב גם לזה.

איתמר גלבפיש: אני מניח שהרשות גם מפעילה שיקול דעת.

יצחק לוי: (א) ו-(ב) נראים לכם פרופורציונליים?

יצחק לוי: זה בעל בניין וזה כל בן אדם.

יצחק לוי: בעל בניין – אנו יודעים כתובת, אבל מה יודעים לגבי בן אדם?

יפעת רווה: הסכום לא נראה לנו נורא.

חיה גוגיג-רזניק: צריך לסמוך על שיקול הדעת של הרשות המקומית.

חיה גוגיג-רזניק: לא לכל אחד מוציאים קנסות.

חיה גוגיג-רזניק: כנראה, כשקורה משהו חריג שמחייב הטלת קנס, אז עושים את זה.

יצחק לוי: העניין של הובלת זבל הוא מאוד חמור, צריך לעשות את זה בצורה מסודרת, אחראית.

יצחק לוי: הכל אותו קנס?

יצחק לוי: צריכה להיות פרופורציה.

יצחק לוי: טוב, הכל מאושר.

יפעת רווה: בסופו של דבר היה צריך להגיע לסיכום כלשהו, ואותו סיכום שהגיעו אליו מזמן באחת הרשויות- -

יצחק לוי: זה לא אומר שאותו סיכום צריך להישאר.

יצחק לוי: הסדרת גדר חיה.

איתמר גלבפיש: כאן היו שני סעיפים שהוצאו על ידי משרד המשפטים.

איתמר גלבפיש: הסעיף הראשון קבע שבעל הקרקע חייב לגזום גדר חיה בולטת מתחום קרקעו, והשני קובע שברגע שנמסרה הודעה, אתה חייב.

איתמר גלבפיש: ביקשנו להוריד את הסעיף הראשון כך שאפשר יהיה לתת קנס רק מרגע שנמסרה הודעה.

יצחק לוי: בסדר.

יצחק לוי: הלאה.

יצחק לוי: הריסת מבנים – פה הייתי כותב 6,000 ₪... הלאה.

איתמר גלבפיש: סעיף מודעות ושלטים.

איתמר גלבפיש: קורא את הסעיף.

איתמר גלבפיש: יש פה סייגים שנועדו למנוע פגיעה חזקה מדי בחופש הביטוי.

יצחק לוי: סטודנט שנועץ שלט על עץ, שמחפש דירה להשכיר, זה 430 ש"ח?

איתמר גלבפיש: כן, אבל מדובר על טווח רחב של מקרים ואנו סומכים על שיקול דעת.

איתמר גלבפיש: אנו מאשרים לפי הנוסח של משרד המשפטים את סעיף 2(א).

איתמר גלבפיש: בסעיף 5(א) יש סייגים שהוספו בנוסח המוצע על ידי הוועדה שגם משרד המשפטים הסכים עליהם, זה דומה לסייגים אחרים שהיו קיימים בעבר.

איתמר גלבפיש: 5(א), כולל הסייג.

יצחק לוי: אתם מסכימים לסייג הזה של 5(א)?

יפעת רווה: כן.

יצחק לוי: כולל הסייג של הוועדה.

יפעת רווה: כן, בגלל טעות זה לא נכלל בנוסח.

איתמר גלבפיש: ב-7(1)-(9) הסעיפים כוללים איסורים שאינם קשורים לרשיון- -

יצחק לוי: אני מציע להעלות את זה ל-660 ש"ח.

איתמר גלבפיש: אנו מציעים להוריד את סעיף (9) שמדבר על דברים שתולים על מבנה המשמש למגורים בלבד, זו הוראה שאינה ראויה כעברת קנס, הגבלה כזו חמורה לבעלי בתים פרטיים.

יצחק לוי: יש הסכמה להוריד את סעיף 9 ומסכימים שזה יהיה 660 ש"ח?

חיה גוגיג-רזניק: אני רוצה לשקול שוב את נושא הביטול של סעיף (9) כי יש הרבה מקרים שאנשים מנצלים את בתי המגורים כדי לבנות כל מיני שלטי פרסומת.

איתמר גלבפיש: תמיד תוכלו להגיש עברת קנס דרך הסעיף שמדבר על הצגת מודעה בלי רשיון.

איתמר גלבפיש: הסעיף הזה הוא רחב יותר, הוא מאפשר דברים שאנו לא רוצים.

איתמר גלבפיש: תמיד יש הסעיף של ללא רשיון.

חיה גוגיג-רזניק: זה בא בכל זאת לקצר את ההליכים.

חיה גוגיג-רזניק: יש מצב כזה של אנשים שתולים מודעות- -

יצחק לוי: מה הבעיה בזה?

חיה גוגיג-רזניק: יש מקומות שצריך לפרסם דברים כאלה, לא בבתים פרטיים.

אורית מלמד: זה מה שחוק העזר בא להסדיר.

חיה גוגיג-רזניק: הוא תפס מישהו, משלם כמה לירות למישהו שיש לו בית במקום מרכזי ומפרסם.

יצחק לוי: הפרסום יכול להיות גם פרסום פוליטי.

איתמר גלבפיש: זה היה החשש המרכזי שבגללו המלצנו את זה.

חיה גוגיג-רזניק: אקבל את הדין, אך אנשים מנצלים את זה.

חיה גוגיג-רזניק: הייתי מצמצמת לפרסום עסק.

איתמר גלבפיש: פרסומת מסחרית בלבד?

יצחק לוי: כן.

איתמר גלבפיש: אז נכתוב את זה: סעיף (7) – לעניין סעיף (9), לעניין פרסומת מסחרית בלבד.

יצחק לוי: נשאיר את זה ב-430?

יצחק לוי: נראה לי שצריך לעשות הבדל.

יצחק לוי: הכל פה אותו דבר?

יצחק לוי: טוב, 660 ש"ח.

איתמר גלבפיש: כלומר דרגת קנס א' במקום דרגת קנס ב'.

איתמר גלבפיש: הסעיף שיש פה, אם אדם עובר ברחוב וצועק אלטעזאכען, למשל, שלא יצטרך לכך טעמים מיוחדים והיתר מראש העירייה, שלא ניתן לו קנס.

יצחק לוי: איך הכל פה 430 ₪?

יפעת רווה: אנו מתערבים בקנס שמציעה הרשות רק כשנראה לנו ממש לא סביר.

יצחק לוי: לא סביר שהכל אותו דבר.

חיה גוגיג-רזניק: מדובר בתהליך כל כך ארוך ומייגע, שכשמגיעים לסוף, מסכימים לכל גובה קנס.

יצחק לוי: צריך פה להתחשב באזרחים שמשלמים את הקנסות.

יצחק לוי: אי אפשר להטיל אותו קנס על שני דברים שונים לגמרי.

יצחק לוי: אין לי זמן כרגע לשבת שלוש שעות על הצווים האלה, לצערי.

יצחק לוי: אנו מאשרים מ8(א) עד 15(ב).

איתמר גלבפיש: מה עמדת משרד המשפטים לגבי סעיף 9(א), השימוש ברמקול?

יפעת רווה: אני מתוודה שאני לא יודעת בדיוק למה היתה ההשמטה הזו.

יצחק לוי: אני מציע לאשר עם ה"למעט".

יצחק לוי: אנו מאשרים את זה עם כל ההערות כאן, עם כל הסייגים שנמצאים.

איתמר גלבפיש: הגענו לתברואה וסילוק מפגעים.

איתמר גלבפיש: סעיף 6(ג): התברואן רשאי לדרוש בהודעה בכתב מאת האנשים החייבים לסלק מפגע.

איתמר גלבפיש: החוק כולל רשימה ארוכה מאוד של מפגעים.

איתמר גלבפיש: חשבנו שיש למעט ממנה את המפגע של גיזום, כי זה מוסדר במקום אחר, זה היה בהסכמה.

איתמר גלבפיש: לא היו לנו הערות לשאר העברות המוצעות כעברות קנס בחוק זה.

יצחק לוי: אושר כל נושא התברואה, מ-6 עד 15.

יצחק לוי: גם ניקוי המגרשים מאושר וניקוי מדרכות.

יצחק לוי: לגבי סלילת רחובות, גם מאושר.

יצחק לוי: פתיחת בתי עסק וסגירתם - מאושר, אך להוסיף: 660 במקום 430.

יפעת רווה: בנושא ליל הזיכרון, יש חוק ארצי, מה הקנסות שם?

יפעת רווה: נדמה לי שעשינו התאמה.

יפעת רווה: בדרך כלל אנו עושים התאמה.

יצחק לוי: אני קובע 660.

יצחק לוי: היועץ המשפטי יבדוק ואם יתברר שהקנס הארצי הוא 430 ש"ח, לגבי (ב) נחזיר ל-430 ש"ח.

יצחק לוי: לגבי (א), נשאיר 660.

איתמר גלבפיש: אולי נאמר שהקנס שהוועדה תקבע לא יהיה גבוה מהקנס הקבוע בחוק הארצי.

יצחק לוי: טוב.

יצחק לוי: מאושר.

יצחק לוי: כל העניין של שמות לרחובות ולוחיות, מ-3(ג) עד 7 מאושר.

איתמר גלבפיש: חוק העזר הבא, הסדרת השמירה, הייעוץ המשפטי לוועדה בהתאם למה שנעשה בדינים קודמים, הומלץ לא לאשר, כי החוק קובע הוראת עונשין מאוד נמוכה, ולכן אי אפשר לקבוע אותם כעברות קנס.

איתמר גלבפיש: הוועדה החליטה לפני שבוע בצווים דומים גם לא לכלול את החוקים האלה, כחלק מצווי עברות הקנס.

איתמר גלבפיש: המועצה המקומית, אני מבין גם ממנה שהיא מסכימה.

איתמר גלבפיש: הממשלה מתנגדת למחיקה.

איתמר גלבפיש: אנו רוצים למחוק כי כל חוקי העזר של הסדרת השמירה, בדרך כלל הוראת העונשין התקפה לחוק העזר כתובה בפקודת העיריות שקובעת 3,300 ₪ קנס.

איתמר גלבפיש: חוקי עזר להסדרת השמירה הם חוקים מיוחדים שקובעים בעצמם את הוראות העונשין בתוכם, למשל במקומות אחרים קבועה הוראה של 84 ₪, לכן אתה לא יכול לקבוע קנס שהוא גבוה מדי.

איתמר גלבפיש: אני מבין שמשרד הפנים הסכים והתחיל לנקוט בהליך של תיקון כללי לעניין.

אורית מלמד: השאלה אם כמצב ביניים אפשר בינתיים לאשר- -

יפעת רווה: להבנתנו, אפשר לפרש את הדברים בפרשנות שונה, יש סעיף בחוק העונשין 61(א1) – הכוונה היתה לקנסות בלירות, קנסות מאוד נמוכים, בית המשפט יכול להטיל עד 12,900 ₪ קנס.

איתמר גלבפיש: הסעיף מדבר על חוק ולא על חוק עזר.

יפעת רווה: גם לא נעמוד על זה.

איתמר גלבפיש: בעבר אישרה הוועדה, למשל, חוקי עזר דרגת קנס ג', שבעבר היתה 200 ₪, נאמר, ומכיוון שהדברים האלה מתעדכנים מאליהם, ג' הפך ל-290, מה שעקף את הוראות העונשין יותר ממה שקבוע בחוק העזר עצמו ויצר מצב בעייתי.

יפעת רווה: הפתרון הכולל הוא על ידי תיקון של סעיף 16.

יצחק לוי: לא מאשרים את הסדרת השמירה.

יצחק לוי: שמירת הניקיון ואיסור העישון – בסדר גמור.

איתמר גלבפיש: זה מוצא, כי יש הוראות שקובעות את זה בחוק הגבלת העישון במקומות ציבוריים, שקובעות גם קנסות מכוחן.

יצחק לוי: אז בשמירת ניקיון ואיסור העישון מוחקים את סעיף 2.

יצחק לוי: סעיפים 3 ו-5 בו נשארים.

יצחק לוי: שווקים.

איתמר גלבפיש: ההערה היחידה של היועץ המשפטי היתה לעניין סעיף 8 לחוק העזר – לא ימכור אדם טובין אלא בשוק.

איתמר גלבפיש: שאלתי את היועצת המשפטית של המועצה, האם בכלל יש שוק באבן יהודה והאם אסור למכור טובין במכולת ולא בשוק.

איתמר גלבפיש: הסעיף נשמע לי מופרך על פניו.

חיה גוגיג-רזניק: צריך לחשוב על משהו יצירתי פה.

יצחק לוי: אנו מאשרים את כל הפרק חוץ מסעיף 8.

איתמר גלבפיש: וגם 12: לא ייכנס לשוק אדם החולה במחלה מידבקת או החשוד על כך בעיני המפקח – חשבנו שלא ראוי כעברת קנס להלבין פניו של אדם כך.

יצחק לוי: אם כך 8 ו-12 מחוקים.

יצחק לוי: החזקת מקלטים ושחיטת עופות אושרו, ובזה אנו מברכים את המועצה המקומית אבן יהודה על חוקיה החדשים.

חיה גוגיג-רזניק: תודה רבה לכם.

חיה גוגיג-רזניק: 3.

חיה גוגיג-רזניק: צו המועצות המקומיות (עברות קנס)(תיקון), התשס"ז-2007 – מועצה מקומית בני עיי"ש – אישור הצו

יצחק לוי: אנו עוברים לבני עיי"ש.

איתמר גלבפיש: חוק העזר הראשון הוא לעניין מודעות ושלטים, הנוסח שהוגש על ידי משרד המשפטים ומשרד הפנים לא כלל את הסייגים שבדרך כלל כלולים, בטעות, לכן הכנסנו אותם בנוסח המוצע על ידינו.

יפעת רווה: זה בהסכמה.

מארק בסין: ראיתי עכשיו את התייחסות הוועדה לגבי 1, סעיף 2(א), ההצעה היא שמודעות ושלטים המצויים בתוך מה שמוזכר פה ואינם מופנים אל מחוץ להם, אין לנו התנגדות לנושא הזה, אבל אולי צריך לסייג, שחלונות ראווה, מתוך התיקון, ניתן להבין- -

איתמר גלבפיש: חלון ראווה לא נכלל בגדר הסייג, כלומר זה מופנה אל מחוץ לבית העסק.

איתמר גלבפיש: זה כולל חלונות ראווה.

מארק בסין: זה העניין, שעל חלונות הראווה לא יהיה פרסום שמופנה אל החנות, החלק האחורי של הפרסומת יכער.

איתמר גלבפיש: במובן הזה הוא כן מופנה כלפי חוץ, כי יש לך שלט.

איתמר גלבפיש: זה גם הנוסח שמאושר.

יצחק לוי: טוב לך עם הקנס של 290?

מארק בסין: כן.

איתמר גלבפיש: לא היו לנו הערות לעניין חוקי העזר האחרים.

יצחק לוי: אני מציע לאשר את כל הנושא של מודעות ושלטים עם הסתייגויות הוועדה.

יצחק לוי: אני מציע גם לאשר את החזקת בעלי חיים.

מארק בסין: לעניין בעלי חיים, אנו התבקשנו להוריד מצו עברות קנס סעיף בעלי חיים ללא רשיון.

יפעת רווה: זה הוסדר בחקיקה ארצית של העברות המינהליות.

יפעת רווה: ביקשו להתחיל לאכוף.

יצחק לוי: לגבי פתיחת עסקים, אל"ף, אני מציע להעלות ל-660.

יצחק לוי: בי"ת, אותו סייג כמו שהיה בבן יהודה – 660, כפוף לבדיקה של היועץ המשפטי, שיתאים את זה לחוק הארצי, אם יש קנס בחוק הארצי.

יצחק לוי: מה זה 3(א)?

יצחק לוי: אם אחד רוצה לפתוח עד חצות, למה אתה לא נותן לו?

איתמר גלבפיש: יש היתר לפי (ב).

מארק בסין: אם זה לא מטרד, אפשר לקבל היתר לכך.

יצחק לוי: וב-(ג) – מה זה "בעל"?

איתמר גלבפיש: המשמעות של הסעיף הזה היא שאין לפתוח בית מלאכה ומחסן באזור מגורים במוצאי יום מנוחה.

יצחק לוי: ב-(ג) אין אפשרות לבקש רשות?

איתמר גלבפיש: אפשר לכתוב בצו: אלא אם יתיר, אבל זו סטייה מחוק העזר עצמו, שלא מאפשר לראש המועצה להתיר.

איתמר גלבפיש: הבסיס הראשוני הוא שחוק העזר לא מאפשר לחוק המועצה להתיר.

איתמר גלבפיש: המועצה חשבה כשחוקקה את החוק שככלל קטגורי אסור לפתוח בתי מלאכה ומחסנים במוצאי יום מנוחה.

יצחק לוי: אנו מאשרים את כל התקנות של בני עיי"ש.

יצחק לוי: להבים יתכבדו ויבואו, ואז נדון בצו שלהם.

יצחק לוי: תודה רבה, הישיבה נעולה.